སྔ་རབས་པའི་ལུགས་སུ།ཐ་སྙད་ཀྱི་ཕུང་བོ་ཕྱོགས་གཅིག་ཏུ་སྤུང་སྟེ་གསལ་པོར་འགྲེལ་བའི་བདག་ཉིད་ཅན་ལ་དག་ཡིག་དང་ཚིག་མཛོད།ཚིག་གཏེར་སོགས་ཀྱི་མིང་བཏགས་ལ།སྐབས་དེ་དག་ཏུ་མིང་མཛོད་ཀྱི་དགྲོལ་བྱ་དང་འགྲེལ་བྱེད་ཕན་ཚུན་མཐུན་པར་སྦྱར་ཏེ་དོན་ལེགས་པར་བསྟན་ཡང་།དེང་ཆར་རིག་གནས་སྣ་མང་དུ་རྒྱས་ཏེ་དགྲོལ་བྱ་ཇེ་ཞིབ་ཏུ་སོང་ཞིང་མིང་མཛོད་ཀྱི་རྣམ་གྲངས་མང་དུ་བྱུང་ཙ་ན།སྔ་མའི་ལུགས་ལྟར་ཚིག་མཛོད་དང་ཚིག་གཏེར་ཞེས་སྤྱི་ལ་ཁྱབ་པའི་མིང་ཙམ་བཏགས་པ་ཡིས་བྱེ་བྲག་གི་དགྲོལ་བྱ་སོ་སོར་འགྲེལ་དུ་མི་བཏུབ་ཅིང་།ད་ལྟའི་སྐབས་བསྟུན་གྱིས་ཚོགས་གསུམ་ལ་དབྱེ་བ་ཞིབ་ཏུ་མ་ཕྱེས་ཚེ་སྐད་ཆའི་སྦྱོར་བ་ཡང་དག་པར་བློ་ངོར་མི་ཤོང་བས་ཞིབ་ཏུ་རིགས་དགར་དགོས་སོ།།